

**ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И**

**СЪВЕТА**

**относно упражняването на правомощието за приемане на делегирани актове, предоставено на Комисията съгласно Регламент (ЕС) 2015/1017 на Европейския парламент и на Съвета от 25 юни 2015 г. за Европейския фонд за стратегически инвестиции, Европейския консултантски център по инвестиционни въпроси и Европейския портал за инвестиционни проекти и за изменение на регламенти (ЕС) № 1291/2013 и (ЕС) № 1316/2013 — Европейски фонд за стратегически инвестиции, изменен с Регламент (ЕС) 2017/2396 на Европейския парламент и на Съвета от 13 декември 2017 г. за изменение на регламенти (ЕС) № 1316/2013 и (ЕС) 2015/1017 по отношение на удължаването на срока на действие на Европейския фонд за стратегически инвестиции, както и въвеждането на технически подобрения за този фонд и за Европейския консултантски център по инвестиционни въпроси**

**1. ВЪВЕДЕНИЕ**

С Регламент (ЕС) 2015/1017 на Европейския парламент и на Съвета, изменен с Регламент (ЕС) 2017/2396, се създава Европейски фонд за стратегически инвестиции (ЕФСИ), гаранция на ЕС и гаранционен фонд на ЕС с цел да се мобилизират до 500 милиарда евро допълнителни публични и частни инвестиции в реалната икономика до края на 2020 г., за да се стимулират инвестициите с цел създаване на работни места.

За постигането на целите си Регламент (ЕС) 2015/1017 на Европейския парламент и на Съвета предоставя на Комисията правомощието да приема делегирани актове по редица въпроси, изброени в член 23, параграф 2 от Регламент (ЕС) 2015/1017 на Европейския парламент и на Съвета, изменен с Регламент (ЕС) 2017/2396, и при спазване на условията, предвидени в този член, в съответствие с член 290 от ДФЕС.

**2. ПРАВНО ОСНОВАНИЕ**

С член 7, параграфи 13 и 14 от Регламент (ЕС) 2015/1017 на Европейския парламент и на Съвета, изменен с Регламент (ЕС) 2017/2396, на Комисията се предоставя правомощието да приема делегирани актове при условията, предвидени в член 23. С член 23 на Комисията се предоставят правомощия да приема делегирани актове във връзка с въпросите, изброени там, за срок от пет години, считано от 4 юли 2015 г. Освен това с него Комисията се задължава да изготвя доклад относно делегирането на правомощия най-късно девет месеца преди изтичането на петгодишния срок.

Делегираните правомощия се продължават мълчаливо за срок с еднаква продължителност, освен ако Европейският парламент или Съветът не възразят срещу подобно продължаване не по-късно от три месеца преди изтичането на всеки срок.

Правомощията да приема делегирани актове се предоставят на Комисията при условията, предвидени в член 23 от Регламент (ЕС) 2015/1017. Европейският парламент или Съветът могат да ги оттеглят по всяко време.

Регламент (ЕС) 2015/1017 предоставя на Комисията правомощията да приема делегирани актове във връзка със следните въпроси:

1. да изменя несъществени елементи от раздели 6—8 на инвестиционните насоки, предвидени в приложение II към Регламент (ЕС) 2015/1017, без тези раздели да се заличават изцяло. Тези делегирани актове се подготвят в тясно сътрудничество с ЕИБ (член 7, параграф 13 от Регламент (ЕС) 2015/1017, изменен с Регламент (ЕС) 2017/2396);
2. да допълва Регламент (ЕС) 2015/1017, като установява набор от показатели, които да бъдат използвани от инвестиционния комитет с цел осигуряване на независима и прозрачна оценка на възможното използване на гаранцията на ЕС. Тези делегирани актове се подготвят в тясно сътрудничество с ЕИБ (член 7, параграф 14 от Регламент (ЕС) 2015/1017, изменен с Регламент (ЕС) 2017/2396).

След като приеме делегиран акт, Комисията веднага уведомява за него едновременно Европейския парламент и Съвета (член 23, параграф 3 от Регламент (ЕС) 2015/1017).

Съгласно член 23, параграф 4 от Регламент (ЕС) 2015/1017 делегиран акт, приет съгласно член 7, параграф 13, влиза в сила единствено ако нито Европейският парламент, нито Съветът не са представили възражения в срок от един месец след уведомяването им за същия акт, или ако преди изтичането на този срок и Европейският парламент, и Съветът са уведомили Комисията, че няма да представят възражения. Посоченият срок може да се удължи с един месец по инициатива на Европейския парламент или на Съвета.

Съгласно член 23, параграф 5 от Регламент (ЕС) 2015/1017 делегиран акт, приет съгласно член 7, параграф 14, влиза в сила единствено ако нито Европейският парламент, нито Съветът не са представили възражения в срок от три седмици след уведомяването им за същия акт, или ако преди изтичането на този срок и Европейският парламент, и Съветът са уведомили Комисията, че няма да представят възражения. Посоченият срок може да се удължи с три седмици по инициатива на Европейския парламент или на Съвета.

**3. УПРАЖНЯВАНЕ НА ДЕЛЕГИРАНЕТО**

**3.1 Приетият делегиран акт**

Комисията упражни следните делегирани правомощия по време на референтния период:

Въз основа на член 7, параграф 14 от Регламент (ЕС) 2015/1017 бе приет делегиран регламент на Комисията за установяване на набор от показатели, които да бъдат използвани от инвестиционния комитет с цел осигуряване на независима и прозрачна оценка на възможното използване на гаранцията на ЕС.

Делегираният регламент (ЕС) 2015/1558 на Комисията за допълване на Регламент (ЕС) 2015/1017 на Европейския парламент и на Съвета с установяването на набор от показатели за прилагането на гаранция на ЕС бе приет .на 22 юли 2015 г.

**3.2 Консултации преди приемането на акта**

При подготовката на делегирания акт Комисията проведе консултации с експерти, определени от държавите членки, и съответни заинтересовани страни, чрез специални редовни срещи на експерти и писмени консултации. Съответните документи във връзка с консултациите бяха предадени едновременно на Европейския парламент и на Съвета.

При подготовката на делегирания акт бяха проведени обширни консултации с Европейската инвестиционна банка. Експертната група на Съвета, участвала в подготовката на делегирания акт, бе работната група на финансовите съветници. Що се отнася до Европейския парламент, бе проведена среща с компетентните членове на водещите и асоциираните комисии. Направените по време на консултациите бележки бяха взети под внимание при оформянето на окончателните версии на делегирания акт.

**3.3 Липса на възражения срещу делегирания акт**

Съгласно член 23, параграф 5 от Регламент (ЕС) 2015/1017 Европейският парламент или Съветът могат да възразят срещу делегиран акт, приет по член 7, параграф 14, в срок от три седмици от датата, на която са били уведомени за него, като срокът може да бъде удължен с още три седмици по инициатива на Европейския парламент или на Съвета. Ако в този срок Европейският парламент или Съветът възрази срещу делегиран акт, той не влиза в сила. Това съкращаване на срока за представяне на възражения е резултат от политическото споразумение, постигнато по време на тристранните срещи, с цел да започне възможно най-скоро изпълнението на инвестиционния план за Европа и инвестициите по линия на ЕФСИ.

Нито Европейският парламент, нито Съветът не са повдигнали възражения срещу делегирания акт, посочен в точка 3.1. по-горе, и вследствие на това делегираният акт бе публикуван и влезе в сила в края на срока за възражения.

**4. ЗАКЛЮЧЕНИЕ**

Комисията счита, че е упражнила предоставените ѝ делегирани правомощия в рамките на член 7, параграфи 14 и 23 от Регламент (ЕС) 2015/1017, и в съответствие с условията по същия член. Комисията счита, че правомощията трябва да се разширят, тъй като в бъдеще може да са необходими допълнителни делегирани актове за изменение, наред с другото, на раздели 6—8 от инвестиционните насоки, предвидени в приложение II към Регламент (ЕС) 2015/1017. С настоящия доклад Комисията изпълнява задължението за докладване съгласно член 23, параграф 2 от Регламент (ЕС) 2015/1017. Комисията приканва Европейския парламент и Съвета да вземат под внимание настоящия доклад.